Mõned päevad hiljem tegi eduka IPO Venemaa suurim otsinguportaal Yandex. Kolmapäeval alustati kauplemist internetiraadio Pandora aktsiatega, kohe-kohe on tulemas grupiostlemise hetke suurim tegija Groupon ning "disaini-omale-ise-kingitus"-firma CafePress. Pingsalt oodatakse sotsiaalsete mängude tootja Zynga ja interneti ärikataloogist välja kasvanud Yelp vastavasisulisi otsuseid ning kõige krooniks peaks lähema aasta jooksul börsil noteeritama Facebook ise! Nende uudiste taustal võib üsna kiiresti tekkida tunne, et tehnoloogiarong on jaamast läbi sööstmas ning viimane aeg on peale hüpata kõigil neil, kes sellest meeliülendavast ja kasumlikust reisist rahamägedele osa tahavad saada. Kas nüüd või mitte kunagi!